**ОБРАЗЛОЖЕЊЕ НАГРАДА**

**Групација природно-математичких наука**

Награду равноправно деле

1. Слађана Поповић (докторант, ИХТМ) за рад **Nephrococcus serbicus, a new coccoid cyanobacterial species from Božana Cave, Serbia** објављеног у часопису *Phytotaxa* **2016**, *289*, 135–146. (Slađana Popović\*, Gordana Subakov Simić, Aleksandra Korać, Igor Golić & Jiří Komárek).

**IF 1.087; 127/209**

**за опис новe и реткe врстe цијанобактерија** из једне пећине у Србији под именом *Nephrococcus serbicus*. Ово откриће вишеструко је интересантно јер се ради о новој и, за сада, јединој врсти из рода Nephrococcus у Европи, док неколико представника овог рода живи хиљадама километара далеко у Азији (Кина, Непал), новом члану криптобиотских ендемичних организама који живе у екстремним условима у, иначе, специјски богатим и још увек недовољно истраженим пећинским екосистемима на Балканском полуострву. Новоописана врста живи у виду биофилма на површини стена у пећинама. Важно је истаћи и то да је род Nephrococcus описан релативно скоро 1984 у Кини, те откриће нове врсте у Европи представља вредан научни допринос познавању овог још увек недовољно истраженог рода цијанобактерија.

1. Доцент др Филип Бихеловић (Хемијски факултет Београд) за рад **Total Synthesis of ()-Alstoscholarisine A** објављеног у часопису *Angew. Chem. Int. Ed.* **2016**, *55*, 2569 –2572. (Filip Bihelovic\* and Zorana Ferjancic\*). **IF 11.709; 11/163**

**за прву тоталну синтезу (±)-алстосхоларизина А**. Класа једињења којој припада изолована је 2014. године и исказује значајну позитивну активност на пролиферацију матичних ћелија неурона. Приказана синтеза је прва у свету и изузетно је концизна (13 корака); врло je важна ефикасна домино секвенца којом настају три ковалентне везе у једном кораку, две C-N и једна C-C веза. Стратешка карактеристика ове синтезе је да омогућава и добивање и аналога алстосхоларизина, самим тиме и QSAR студије, позиционирајући ауторе Ф. Бихеловића и З. Ферјанчић (Хемијски факултет, УНИ Београд) као водећи тим у овој области у свету.

**Групација техничко-технолошких наука**

Доцент др Урош Стојадиновић (Рударско-геолошки факултет) за рад **Structure and provenance of Late Cretaceous-Miocene sediments located near the NE Dinarides margin: Inferences from kinematics of orogenic building and subsequent extensional collapse** објављеног у часопису *Tectonophysics* **2016** (http://dx.doi.org/10.1016/j.tecto.2016.12.021; Uros Stojadinovic\*, Liviu Matenco, Paul Andriessen, Marinko Toljić, Ljupko Rundić, Mihai N. Ducea). **IF 2.650; 23/81**

**за допринос примени** савремених неотектонских метода у истраживању јужног обода Панонског басена. Неотектонска истраживања представљају студије актуелног напонског поља, односно рецентних деформација и дислокација у Земљиној кори. Употреба најсавременијих нискотемпературно термохронолошких и сеизмичких неотектонских метода отвара нове могућности за квантификацију наведених деформација. Поред одговора на нека фундаментална геолошка питања, као што су механизми и време формирања Панонског басена, добијени резултати значајни су и за примењена геолошка истраживања. То се пре свега односи на геотермалне и металогенетске потенцијале истраживаног простора.

**Групација медицинских наука**

Доцент др Игор Пантић (Медицински факултет Београд) за рад **Fractal analysis and Gray level co-occurrence matrix method for evaluation of reperfusion injury in kidney medulla** објављеног у*Journal of Theoretical Biology* **2016,** 397, 61–67. (Igor Pantic\*, Zorica Nesic, Jovana Paunovic Pantic, Sanja Radojević-Škodrić, Mila Cetkovic, Gordana Basta Jovanovic).

**IF 2.049; 25/86**

**за допринос развоју** две методе којима се указује да поједини параметри GLCM (Gray level co-occurrence matrix) алгоритма имају одличну дискриминаторну способност у евалуацији медуларног ткива бубрега које је оштећено реперфузијском повредом. Фрактална димензија и лакунарност као параметри фракталне анализе, такође имају релативно велику способност у разликовању оштећеног од нормалног ткива. Обе методе имају потенцијално значајну примену у будућем дизајну компјутерски-потпомогнутих дијагностичких система у нефрологији и патологији.

**Групација друштвено-хуманистичких наука**

Награду равноправно деле

1. **др Марко Порчић*,*** ванредни професор, Филозофски факултет (одељење за археологију), за рад *Demography of the Early Neolithic Population in Central Balkans: Population Dynamics reconstruction Using Summed Radiocarbon probability Distributions* објављеног у часопису *PLOS ONE*, **2016**, DOI:10.1371/journal.pone.0160832. (Marko Porčić\*, Tamara Blagojević, Sofija Stefanović). **IF 2.049; 11/62**

**за резултате истраживања** добијених применом статистичког метода сравњивања пробабилистичке дистрибуције на скуп објављених радиокарбонских података у Републици Србији, до сада недовољно проучене популационе динамике на простору Централног Балкана у време раног Неолита. У оквиру пројекта „BIRTH: Births, mothers and babies: Prehistoric fertility in the Balkans between 10000 and 5000 BC“ Evropskog istraživačkog saveta, Horizon 2020 (# 640557).

2.  **др Воин Милевски,**научни сарадник, Филозофски факултет (институт за филозофију), за рад *Weakness of will and motivational internalism*, објављеног у часопису *Philosophical Psychology* **2016,** <http://dx.doi.org/10.1080/09515089.2016.1255317>.

**IF 1.151; 20/51**

**за резултате проучавања** проблема веома актуелног у савременој филозофији, посебно у филозофији и психологији морала: интерналистичким гледиштем које сматра да између суда о томе шта би требало учинити и мотивације да се то учини постоји концептуална веза. Најјачи аргумент против овог гледишта позива се на примере слабости воље (акрасиа), у којима особе иако свесне тога шта је за њих најбоље да учине, не поступају тако. Милевски на оригиналан начин и уверљиво показује зашто овакви примери практичке ирационалности нису прави противпримери за мотивациони интернализам.